
PROLOGI

Pohjois-Skotlanti 2026 Myrskyjen myrsky!

Tiedotusvälineet olivat jo usean päivän ajan varoittaneet rannikon asukkaita lähestyvästä voimakkaasta myrskystä. Säätä ennustava meteorologi kertoi myrskyn alkaneen Tanskan rannikolta ja suuntaavan alati voimistuneena luoteen suuntaan. Meteorologin laatimasta grafiikasta näkyi kuinka tummansiniset ja kirkkaanpunaiset nuolet kiersivät laajassa kehässä toinen toisiaan. Grafiikan edessä viittoilevan meteorologin äänestä kuulsi pelokas, jopa nöyrä sävy, hänen julistaessaan:

– Kun tätä sääkarttaa katsoo, niin näyttää siltä kuin valtavat vihollisjoukot olisivat aloittamassa suuren taistelun, joten kun se saapuu rannikollemme, niin sulkekaa televisio ja menkää kellariin suojaan ja ottakaa lemmikit sekä paristokäyttöinen lamppu ja radio mukaanne!

Perjantai-iltana kello 22.00 se sitten alkoi ja kyseessä oli pahin myrsky vuosikymmeniin. Skotlannin pohjoisrannikolla sijaitseva pikkukylä sai vastaanottaa rankimman sateen ja myrskytuulen, jonka nopeus oli 28–32 m/s.

Ei siis mikään ihme, että työvuorossa olleen poliisiaseman yöpäivystäjä komisario Ervin Maisonin raporttilistaan oli kirjautunut jo ennen puoltayötä monenmoista tapahtumaa:

22:30 Riverside Roadilla tulvii sadevesi taloihin.

22:46 Ale-marketin markiisit pyörivät sikin sokin keskustan liikenneympyrässä.

23:02 Goller Roadilla ovat opastinkyltit pudonneet ajoradalle.

23:06 Urheiluhallin peltikatto on irronnut ja leijailut spektaakkelimaisesti läheiselle merenlahdelle.

02:15 Keskuspuistossa vanha tammi on kaatunut kioskin päälle.

02:48 Itäisessä kaupunginosassa vauhkoontunut peura on syöksynyt kaupan lasista läpi. (Ei henkilövahinkoja. Ilmoittajan mukaan tyytyväisen oloinen peura ruokailee vihannesosastolla.)

Näiden lisäksi joitain rannikon tuulivoimalaitoksia oli ylikierroksista johtuen räjähtänyt kirjaimellisesti taivaan tuuliin.

Jokainen komisario Ervin Maisonille tullut ilmoitus oli johtanut välittömiin toimenpiteisiin. Ensimmäinen toimenpide oli runsas kiroilu ja heti perään, ja useasti myös samanaikaisesti, Ervin Maison oli hälyttänyt ilmoittajan osoittamalle paikalle joko ambulanssit, poliisit tai VPK:n. Useimpiin sekä että.

– Toistaiseksi ei kuitenkaan henkilövahinkoja, murahteli komisario Ervin Maison silmäillessään tasaisesti kasvavaa listaa.

Tältä osin tilanne muuttui kello 03:00.

Tällöin komisario Ervin Maison sai särähtelevän puhelun, joka viittasi henkilövahinkoon. Puhelu alkoi, ja myös päättyi, kesken lauseen:

– … apua, aivan kamalaa… se makasi tuossa ja on nyt…!!

Komisario painoi luuria tiukemmin vasten suurta punottavaa, nukkaista korvaansa ja vastasi rauhoittelevasti:

– Olkaa hyvä ja rauhoittukaa. Kertokaa ensin nimenne ja sitten mistä te soitatte?

Rauhoittelu oli turhaa. Soittaja jatkoi entistä hätääntyneemmin:

– … aivan kamalaa… kadonnut makasi… ruumis… voisitteko?

– Kuka makasi ja missä? komisario hihkaisi luuriin ja teki sen tällä kertaa hieman kovemmin ja jopa hieman ärtyisästi.

– Kartano… Hyrskyn saari… aivan kamalaa…

Yhteys oli surkea. Puhelu vinkui ja särähteli ja sai komisarion irvistämään. Soittaja jatkoi komisarion välipuheista välittämättä ja vaikutti aidosti hätääntyneeltä:

– … kartano… johtajan huone… aivan… kamalaa…

– Siis Hyrskyn saaressa, ja kartanossa johtajan huoneessa? Kertokaa nimenne ja tarkemmin mitä on tapahtunut? tivahti komisario yrittäen saada puheluun edes jonkinlaista tolkkua. Turhaan yritti.

– On tapahtunut… aivan… kamalaa!!

– Saisinko jo helvetti soikoon viimeinkin kuulla nimenne? komisario yritti vielä, mutta siinä samassa puhelu katkesi jo hyvin selväksi tulleeseen hokemaan:

– … kadonnut… aivan… kamalaa!!...

Pettynyt komisario katsoi mietteliäästi seinällä olevaan kelloon:

– 03:04, hän totesi ja painoi lämmenneen luurin paikalleen. Seuraavaksi tuo vanttera virkavallan edustaja nousi hitaasti ja kaivoi kaavakehyllystä esille oranssisen kansalaisenilmoituskaavake B332ZXA:n ja palasi takaisin paikalleen ja katsoi poliisiaseman ikkunasta ulos. Näky selitti sen, miksi puhelu oli katkennut.

– Ei mikään ihme, jos joku tällaisessa myrskysäässä on hädässä, mutta avun saaminen näissä olosuhteissa Hyrskyn saarelle onkin jo kokonaan toinen juttu, hän totesi hiljaa, sytytti tupakan ja alkoi rauhoittavia henkosia vedellen rastittaa kansalaisenilmoituskaavakkeen ruutuja, samalla puoliääneen pohtien mitä kirjoittaisi kohtaan; Lisätietoja.

– Oukki-doukki, mietti päivystäjä puoliääneen. – Kirjoitan lyhyesti sen mitä hätääntynyt soittaja sanoi:

Johtajan huone. On tapahtunut jotain aivan kamalaa.

Ulkona raivoava myrsky yltyi yltymistään, eikä siitä osattomaksi jäänyt poliisiasemakaan. Valkoiseksi rapatun rakennuksen ulkopuolelle kiinnitetty valaistu Police-kyltti rojahti irti pidikkeistään ja jäi valoaan sattumanvaraisesti vilkuttaen roikkumaan sähköjohdostaan pääoven yläpuolelle.

Komisario Ervin Maison ei antanut ruokottomasti heiluvan kyltin häiritä, vaan keskittyi hieman huolestuneena kirjaamaan ylös soittajan perin hätääntyneen puhelun. Hätäännyksen lisäksi puhelussa oli myrskyyn liittyen erikoinen seikka.

Seikka, joka häntä mietitytti, oli soittajan sekavanoloinen maininta kartanosta ja johtajan huoneesta ja ruumiista. Kaikki kuulemansa liittyi sisätilaan. Tieto sai kokeneen komisarion pohtimaan:

Olisiko joku voinut tuon ulkona riehuvan myrskyn vuoksi loukkaantua kartanon sisätiloissa? Vai oliko tapahtunut jotain aivan muuta? Kenties jopa – murha?

Siinä samassa voimakas salama valaisi koko huoneen ja sitä välittömästi seurannut jyrähdys sai kokeneen komisarion voimakkaat käsivarret värähtämään kananlihalle.

Baratzz!! Boroomm!!




1.

Steve Newton

Aivan aluksi on syytä todeta, että tämän tarinan päähenkilölle, Steve Newtonille, kaikenlainen kirjoitustyö oli erittäin vastenmielistä. Täydellisenä tolkun ja toiminnan miehenä itseään pitävä Steve Newton oli kiireestä kantapäähän rikospoliisi, tarkemmin vanhempi rikosylikonstaapeli ja kyläläisten mielestä vieläpä erittäin kokenut ja hyvä sellainen.

Saapuessaan tänä myrskyisenä aamuna työpaikalleen hän tiesi, ettei muuta hommaa olisikaan kuin syvästi inhoamaansa raporttien kirjoitusta. Sitä sadepäiviksi säästettyä. Hän oli edellisviikolla saattanut päätökseen laajan rikostutkinnan koskien paikallista pätkärehellistä taparikollista ja loppuraportin kirjoittaminen oli taas kerran jäänyt hänen leveille harteilleen.

Avattuaan tietokoneesta esille raporttipohjan, hän istui hetken vaiti ja pohti kuinka aloittaisi.

– Voi hemmetti näitä iänikuisia raportteja, hän syvähuokaisi.

Jos rikosylikonstaapeli Steve Newtonissa olisi ollut vähäisissäkin määrin niin sanottua kirjailijan vikaa, hän olisi raportin aluksi mitä luultavimmin viitannut ulkona vallitsevaan säähän kirjoittamalla; se oli synkkä ja myrskyinen yö. Mutta koska hän ei ollut kirjailija, niin raportti alkaisi samoin kuin aina ennenkin. Kuivan asiallisesti ja vain rikollisen tekemiin rikollisiin faktoihin keskittyen.

Raporttien kirjoittamisen lisäksi pitkän työhistorian rikosylikonstaapelina tehnyt Steve Newton oli ikääntyessään alkanut vihata paria muutakin asiaa. Nimittäin sitä mitä ulkona tapahtui. Tämä ei kuitenkaan tarkoittanut alati kasvavaa rikollisuutta, vaan sitä, mitä siellä juuri tällä hetkellä tapahtui, siis myrskylukemissa riehuvaa tuulta ja vaakatasossa satavaa rankkasadetta. Ja ikävä kyllä, tällä pohjoisella Skotlannin kolkalla tätä vihankohdetta riitti liiaksikin asti.

Toinen hänen sisäistä vihamittariaan rasittava seikka liittyi myös tuuleen. Siihen tuuleen, joka puhalsi voimakkaana poliisiaseman sisällä. Muutoksen tuuli oli puhaltanut aseman, kieltämättä hieman ummehtuneissa huoneissa jo useamman kuukauden ajan ja tuonut mukanaan uuden esimiehen, uusia laitteita ja uusia kaavakkeita. Niihin oli muun muassa lisätty, vanhakantaisen Steven hämmästykseksi, mies/nais sukupuoleen viittaavaan kohtaan yksi ruutu: Muu. Tätä lisäystä Steve ei voinut alkuunkaan ymmärtää.

Myös kaikenlainen uusi ja uljas teknologia oli vain hankaloittanut sitä, minkä varaan Steve Newton oli oman työtapansa rakentanut.

Tulevissa päivissä oli kuitenkin odotettavissa muutos. Huomattava muutos parempaan ja samalla jotain täysin erilaista. Jotain sellaista, joka sai rikosylikonstaapeli Steve Newtonin vienosti hymyilemään.

Hän oli jäämässä, kuten tapana on sanoa, hyvin ansaitulle eläkkeelle. Tai kuten hän aamuisissa palavereissa kollegoilleen asian humoristisesti ilmaisi: – Pääsen hyvin ansaitulle huonolle eläkkeelle!

Steve tuijotti hetken työhuoneensa ikkunasta ulos ja näkymä vain lisäsi hänen haluaa aloittaa päivänsä eläkeläisenä.

– Vielä yksi täysi työpäivä ja sitten, kolmenkymmenenneljän rikospoliisivuoden jälkeen, tämä kaikki jää taakse, hän laskeskeli puoliääneen. Ja teki sen ties monennenko kerran.

Ja missäpä muualla eläkeläinen viettäisi eläkepäivänsä paremmin kuin lämpöisessä Californiassa, Steve pohti kaihoisasti kaukaista osavaltiota, jonne hän oli jo aikapäiviä sitten päättänyt muuttaa ja huokaisi toistamiseen, ja yritti keskittyä raporttiin.

Hän käytti kirjoittamiseen vain keskisormia. Hieman jo vanhuuden jäykistämien sormien asento sopi hyvin kirjoittamiseen ja varsinkin kyseisen sarjarikollisen ja pätkärehellisen taparoiston loppuraportin kirjoittamiseen. Tällä kirjoitustavalla Steve tuli ikään kuin näyttäneeksi keskisormiaan hepulle, joka nyt viimeinkin kuittasi rötöksiään vankilan paksujen muurien suojassa.

*

Kun naputtelua oli kestänyt hyvän tovin, lennähti työhuoneen ovi kokonaan auki. Sisään astui, ja kuten aina koputtamatta, poliisiaseman uusi ja innokas päällikkö ja Steven lähin esimies, rikosylikomisario Bruce Gallston. Jatkuvassa toimintamoodissa jylläävä nuori Gallston heilutti oikeassa kädessään taitettua oranssista raportti B332ZXA:ta, ja meni kuten aina, hyvät huomenet sivuuttaen, niin sanotusti suoraan asiaan:

– Lopetat heti sen mitä olet nyt tekemässä ja keskityt siihen mitä minä sinulle sanon!

– Aivan pieni hetki, Steve sanoi ja naputteli koneelle viimeiset sanaset ja vilkaisi lopuksi näyttöön. Siinä, kuten aina, puolivalmis raportti oli suurelta osin tekstinkäsittelyohjelman punaisella alleviivaamaa.

Virheitä ja taas virheitä, Steve tuhahti itsekseen. No, virheitä löytyy joka ikisestä romaanistakin, hän pohti itseään lohduttaen. Toimiston Miss Doris MacLate saisi taas kerran kirjoittaa tämän sotkun puhtaaksi, hän ajatteli ja pyöräytti työtuolinsa pomonsa suuntaan ja otti kuuntelijan roolin, sillä kirjoittamisen lopettaminen sopi hänelle paremmin kuin hyvin:

– Kerro, olen pelkkänä korvana…

Rikosylikomisario Bruce Gallston laski muodikkaat, ohutsankaiset lukulasit kaljuksi ajelemaltaan päälaelta nenänvarrelleen, tuhahti muutamat kerrat ja aloitti:

– Yöllä kello 03:00 oli yöpäivystäjä saanut Hyrskyn saarelta lyhyen puhelinsoiton. Soittaja, joko mies- tai naisääni, oli hätääntyneenä selittänyt kartanolla sattuneen jotain. Jatkan soittajan omin sanoin, rikosylikomisario Bruce Gallston totesi upseerimaisen selkeästi ja avasi raportin: – Apua! aivan kamalaa! – Soittaja oli maininnut myös sanat; johtajan huone ja kadonnut ja ruumis.

– Jopas oli puhelu…, Steve totesi ulos katsellen.

– Niin oli, ja näiden epämääräisten sanojen jälkeen yhteys oli särähdellyt ja sitten kokonaan katkennut. Kello oli tuolloin 03:04. Mitäs tähän sanot?

– Epämääräinen ilmoitus, Steve vastasi mietteliäänä. – Usein tuollaiset puhelut ovat pilaa, mutta myrsky panee miettimään…

– Niinpä! Gallston keskeytti ärähtäen ja taittoi raportin. – Soittajan nimi tai sukupuoli jäi selvittämättä ja jopa kartanon nimi jäi epäselväksi, mutta kuten hyvin tiedät Hyrskyn saarella ei ole kuin yksi kartano.

– Tiedän. Siellä on vain se kolkon näköinen Devonshiren graniitista rakennettu harmaakivinen Counterclockwise, joka muistaakseni on rakennettu vuonna 1730.

– Siis vain viisi vuotta aikaisemmin kuin tämä meidän perinteikäs poliisiasemamme, Bruce Gallston lisäsi ylpeyttä äänessään.

– Tiedän kartanon sijainnin, mutten ole siellä koskaan käynyt, Steve sanoi.

– Mutta kohta olet! pomo kajautti ojentaen raportin Stevelle ja jatkoi määrätietoisesti. – Vaikka öisen soittajan ilmoitus oli kaiken kaikkiaan melko epämääräinen, on meidän kuitenkin reagoitava siihen täydellä vakavuudella. Ja teemme sen jo siitäkin syystä, että soittaja oli käyttänyt sanoja – kadonnut ja ruumis.

– Onhan tuo tutkittava, Steve totesi hieman viivytellen ja jatkoi katsoen ikkunasta ulos: – Yhtä seikkaa voinemme pitää selkeänä, nimittäin sitä yhteyden katkeamista. Se johtui aivan varmasti tuosta hemmetin myrskystä.

– Joka näyttää vain voimistuvan, totesi myös ulos katsova Bruce Gallston. – Joten saat varautua hankalaan reissuun…

Hankala tai ei, Steve mietti. Kirjoitustyöt saavat nyt jäädä ja se jos mikä sopii hänelle myrskyäkin paremmin.

– Matkustat välittömästi Hyrskylle ja selvität mitä puhelu tarkoitti. Onko selvä? Ja otat mukaasi perustutkimussetin.

– Asia selkeä, Steve sanoi ja sulki tietokoneen ja nousi ylös.

– Ja pidä kiirettä, tuon pirullisen myrskyn vuoksi lauttaliikenne keskeytyy hetkellä millä hyvänsä!

– Toki, toki. Jatkan tästä eteenpäin kiirettä pitäen, Steve totesi ja taittoi raportin taskuunsa.

– Ja lisäksi, tässä on valmiiksi allekirjoittamani kotietsintälupa, jos te sellaista satutte tarvitsemaan.

– Te… satutte tarvitsemaan…? Steve toisti ihmeissään kotietsintälupa kädessään. – Lähteekö sinne minun kanssani joku toinenkin? hän kysyi ja vasta nyt huomasi värikkään hahmon liikahtavan pomon leveän selän takana.




2.

Larry Vegas. California. USA.

Steven ilme oli kait sen verran hämmästynyt ja varsinkin kysyvä, että rikosylikomisario Bruce Gallston astui sivummalle ja alkoi selittää: – Niin, tosiaan, meinasi aivan unohtua! Tämä tässä, siis tämä juuri saapunut vieraamme, on aito losangelesilainen sheriffi. Larry Vegashan se teidän nimemme oli, vai kuinka?

– Sehän se, vieras vastasi rennosti. – Ja voitte sanoa Larryksi.

Steve säilytti ilmeensä edelleen kysyvänä, mutta esimies sivuutti hänen katseensa ja alkoi selittää suoraan Larrylle:

– Ja tämä tässä on Steve Newton. Steve on asemamme vanhin rikosylikonstaapeli.

– Sheriffi Larry Vegas, mies sanoi ja ojensi kättänsä Stevelle ja jatkoi leveällä länsirannikon aksentillaan ja valkohampaista hymyään kohti ruskettuneita korvia levittäen, – todella hauska tutustua vanhimpaan ja uskoisin että myös kokeneimpaan.

Onpas sheriffillä rento ote, Steve ajatteli. Vain aurinkoisen Californian hellässä lämmössä marinoitunut ihminen voi kätellä näin rennosti.

Kolean kosteassa saaristoilmassa koko ikänsä värjötellyt Steve tunsi tulokasta kohtaan puhdasta kateutta, jonka, kiitos erinomaisen pokerikasvonsa, hän kuitenkin onnistui peittämään.

– Rikosylikonstaapeli Steve Newton, Steve vastasi lyhyesti ja vatkasi Larryn ruskettunutta ja usealla kultasormuksella koristeltua kättä.

Pomo jatkoi:

– Tämä herra Vegas, siis Larry, on saapunut vieraaksemme aurinkoisesta Californiasta, ja hän haluaa tutustua meidän poliisitoimintaamme. Siksi päätin, että hän saa lähteä sinun mukaasi Hyrskylle.

– Asia selkeä, Steve totesi hieman hämillään. Hän näki edessään kummallisen hepun, joka oli tulla tupsahtanut hänen työhuoneeseen kuin suoraan jostain lännenelokuvasta. Onneksi ei kuitenkaan hevosen kanssa, ajatteli Steve hieman huvittuneena ja jatkoi uuden tuttavuuden silmäilyä ja teki sen rikospoliisimaisesti. Pikkutarkasti.

Miehen ruskettuneiden kasvojen ylähuulta peitti paksut, auringon vaaleaksi paahtamat viikset. Mies oli häntä huomattavasti nuorempi, noin 45-vuotias ja suunnilleen hänen mittaisensa, siis noin 165 cm. Lisäksi tuo Steven edessä kirkkaan posliinin valkoisilla ja varsin tasarivisillä hampaillaan leveästi hymyilevä yllätysvieras oli pukeutunut kuluneisiin farkkuihin. Jollaisia hän itse käyttäisi vain kesälomallaan.

Yllään tuolla kaukaa tulleella vieraalla oli monenkirjava Havaiji -paita, jonka avonaisen kauluksen alta näkyi runsaasti ruskettunutta ihoa ja kaksi paksua kultaista ketjua. Steveä moinen miehenkoreilu kummastutti, kuten myös suuri leveälierinen kermanvalkoinen stetson, jonka mies oli päähänsä painanut. Koko sekalaisen asun viimeisteli kirkkaan ruudullinen puvuntakki, jollaista hän itse ei käyttäisi koskaan. Ei edes lomillaan.

Lisäksi Steven pikaisesti silmäilemä asukokonaisuus näytti läpimärältä ja sai Steven äänettömän päivittelyn vaihtumaan säälin tunteeseen.

Heppuparka on unohtanut sadevaatteet Californiaan. Jos siellä sellaisia edes tunnetaan, hän ajatteli.

Rikosylikomisario Gallston jatkoi äänessään pahoittelua ja olisiko sanoissa ollut jopa ripaus vieraskoreutta:

– Olin kokonaan unohtanut tämän Larryn vierailun. Josta meidän toimelias aluepäällikkömme Kirk McNeppis on minulle kenties, tai siis varmaankin, joskus lounaalla kuin ohimennen maininnut. Mutta koska hän, siis tämä Larry, nyt on täällä, niin sinä Steve, aseman vanhimpana rikosylikonstaapelina, saat näyttää hänelle, kuinka ammattitaitoisesti me täällä rikoksia selvitämme. Onko tämä asia nyt sinulle täysin selvä?

– Selkeä on, Steve murahti hieman happamasti.

– Entä Larry? pomo kysyi Larryyn päin kääntyen. – Sopiiko sinulle syrjäisellä saarella sijaitseva kartanokeissi? Vai haluaisitko mieluummin tutustua toimintaamme esimerkiksi mopovarkauden, tai muun pikkurikoksen kautta? Vai oletko kenties kiinnostunut meidän vanhoista arkistoista?

– Kartanokeissi myrskyisellä saarella sopii paremmin kuin hyvin! Larry hihkaisi erittäin innostuneesti. – Tarkoitan, että mieluummin tosi toimintaa kuin pikku rikoksia tai vanhoja arkistoja.

Olipas innostunut vastaus, hämmästeli Steve. Hieman liiankin innostunut, ajatteli hän kokemuksen kellonäänen kilahtaessa varoittavasti takaraivossaan. Hän kuuli Larryn innostuneessa vastauksessa vilahtavan oman lehmän ja jopa ketunhännän.

Olisiko niin, etteivät tuon yllätysvieraan jauhot olekaan aivan puhtaat, hän pohti, mutta antoi asian olla, sillä ajallaan kaikki selviäisi. Ja lisäksi tuollaisen värikkään sheriffin mukaantulo saattaisi olla vaihtelua hänelle itselleenkin. Mutta tarkkana pitää olla, sillä amerikkalaisilla on tapana rynniä alta aikayksikön rengistä isännäksi, pohti Steve pomon kysyessä:

– Vaikutat mietteliäältä, joten kysyn vielä kerran, onko antamani tehtävä nyt selvä?

– On selvä. Menen ja selvitän mitä outo puhelu piti sisällään.

– Ja Larryn mukaantulo ei haittaa sinua?

– Ei haittaa, Steve vastasi ja jatkoi välittämättä Larryn läsnäolosta, – kunhan hän hyväksyy sen, että vain minä johdan tutkintaa.

– Sen olen tehnyt hänelle jo selväksi, pomo vastasi Larryn kuullen, joka nyökkäsi ystävällisesti hymyillen. Pomo jatkoi vielä Stevelle:

– Ja pahoittelen vielä kertaalleen sitä, että unohdukseni vuoksi tämä yllätysvieraamme tuli eteesi kieltämättä hieman, sanoisinko, puun takaa.

– Mitä turhia, hoidan homman ja sillä siisti, Steve vastasi ammattimaisesti, kuten aina. Hän tiesi hyvin miksi pomo oli asian unohtanut.

Aluepäällikkö Kirk McNeppiksen tarjoamat lounaat tuppasivat olemaan melko pitkäkestoisia ja varsinkin kosteita. Mutta oli asia niin tai näin, tuo usalainen heppu oli nyt tuossa ja hän itse oli saanut pomoltaan selkeän tehtävän. Homma siis hoidetaan. Piste.

Jos häntä itseään oli joskus verrattu karhuun, seisoi nyt hänen edessään pientä ovelaa pilkettä silmäkulmassaan kantava kettu, Steve ajatteli ja pohti kuin huomaamatta sitä, kuinka nuo kaksi villieläintä tulevat luonnossa keskenään toimeen.

Huonosti tulevat kettu ja karhu toimeen, joten jonkinlaista kitkaa ja kahinaa saattaa olla odotettavissa. Eikä tätä vähentänyt se tosiasia, että hän oli tottunut toimimaan yksin. Koko asema tunsi hänen mottonsa; Mitä useampi tutkija, sitä sotkuisempi keissi.

Rento Larry Vegas puolestaan ei Steven ulkoista olemusta pohtinut. Hän piti uutta tuttavuuttaan lyhyesti vain värittömänä ja pirun kalpeana. Ja luultavasti melko, tai jopa täysin, huumorintajuttomana.

Ukko on vanha ja väritön kuin kulunut arkistokaappi, Larry ajatteli ja suoristi kättelyssä vinoon kääntyneet kultasormukset oikeille kohdilleen. Jalokivet ulospäin, näkyville.

– Ja olkaa varovaisia, pomo sanoi, – ulkona lentelee kaikenlaista kamaa. Äläkä unohda ottaa upouutta mukaasi!

Tällä rikosylikomisario Gallston viittasi poliisiaseman uuteen hankintaan. Upouusi tarkoitti kaikille jaettuja matkapuhelimia, joiden hankinnasta nuori Gallston oli erittäin ylpeä, mutta joita vanha Steve piti lähinnä vitsinä. Siksi hän murahti vastenmielisesti jotain hemmetin liimalaitteesta, mutta kaivoi kuitenkin pöytälaatikosta esille pienen saippuakoteloa muistuttavan laitteen. Laitteen, joka oli kuin kiinni liimautuneena jok`ikisen käteen ja oli jatkuvan hipelöinnin ja huomion kohde. Ja jok’ikisella Steve tarkoitti aseman lisäksi koko seonnutta maailmaa.

Tästä syystä Steve oli kovaäänisesti nimennyt kännykän liimalaitteeksi. Hän piti enemmän aseman vanhasta puhelimesta. Uuden laitteen tivolipimputuksen rinnalla vanhan puhelimen matalasti murahteleva soittoääni edusti hänelle voimaa ja jatkuvuutta.

Iso musta, joksi hän kutsui poliisiaseman päivystäjän käyttämää vanhaa bakeliittista puhelinta, oli todellinen – Puhelin. Isolla P:llä.

Verrattuna tähän hemmetin leikkikaluun, ajatteli Steve laittaessaan liimalaitteen alati lähtövalmiina olevan perustutkimussetin sisältävän laukun pimentoon ja sanoi: – Tässä on kaikki mitä minä tarvitsen, ja sinä Larry, sinä tarvitset sadeviitan.

– Kiitos, Larry totesi ystävällisesti hymyillen. – Otan sellaisen oikein mielelläni, vaikka kastuinkin jo läpimäräksi kävellessäni hotellilta tänne ja myrsky tuntui vain yltyvän.

– Juomme Larryn tervetuliaisteet vasta sitten, kun olette tulleet takaisin, Gallston hihkaisi poistuessaan.

– Juon mieluummin kahvia ja senkin kofeiinittomana, rohkeni Larry Vegas huomauttaa.

Teemiehenä tunnettu Gallston tuhahti jotain vapaasta maailmasta ja laihasta litkusta, ja kelloonsa nopeasti vilkaisten pyörähti ympäri ja kurvatessaan kohti omaa työhuonettaan hän hihkaisi vielä miehille: – Lautta lähtee, jos lähtee, vajaan tunnin kuluttua. Ja se erikoinen kapteeni ei odota edes virkavaltaa! Joten hopi hopi!!

– Tuo virkainto pomosi taitaa olla huumorintajuton heppu, Larry kuiskasi vaivihkaa Gallstonen kadotessa näkyvistä.

– Me kaikki olemme ja varsinkin tällaisina päivinä, Steve vastasi ennen kuin vieras ennätti moittia lisää hänen esimiestään.

– Niinpä taidatte olla, Larry totesi hiljaa itsekseen ja vetäisi ylleen Steven ojentaman tummanharmaan, miltei nilkkoihin asti ulottuvan paksun sadeviitan.

Malli oli Larrylle brittiläisistä elokuvista tuttu, ja samanlainen jollaisia Steve ja kaikki muutkin saarivaltion poliisit käyttivät.

– Vetäise vielä kenkiesi päälle nämä kalossit, Steve sanoi ja ojensi Larrylle kaksi kumista kengänpäällistä. Larry pyöritteli käsissään naurettavan näköisiä kengänsuojia ja mumisi puoliääneen:

– Varrettomat kumisaappaat? Enhän minä tällaisia ronttosia voi jalkoihini laittaa…

Steve kuuli tämän ja katsoessaan hieman alemmaksi, hän näki Larryn jaloissa puolipitkät korolliset cowboy bootsit.

Tuollaisia karjapaimenen kenkiä olisi kumisiin kalosseihin turha edes yrittää tunkea, hän ajatteli, ja sanoi vain lyhyesti ja omiin kalosseihinsa keskittyen: – Ole sitten ilman.

– Mielelläni, Larry totesi huojentuneesti.

Larryn ihmettelevän katseen alla Steve väänsi tiukat kalossit kenkiensä päälle, jonka jälkeen miehet poistuivat ulos ja suuntasivat kohti muutaman mailin päässä sijaitsevaa pientä satamaa. Pelkkä piskuinen venepoukama olisi monen paikallisenkin mielestä ollut sopivampi nimi, mutta muutaman keskikokoisen vuorolautan vuoksi sitä kuitenkin satamaksi kutsuttiin.

– Mitä luulet, onko tämä kinkkinen keissi? hihkaisi Larry sateen vihmoessa vasten miesten kasvoja.

– Kinkkinen…?! Steve kysyi.

– Niin, siis sellainen vaikea keissi?!

– En osaa vielä sanoa, mutta raporttiin merkityt sanat kadonnut ja ruumis, viittaavat siihen, että vaikeuksia saattaa olla!

– Niin, joo… meillä Californiassa nuo sanat ovat niin yleisiä, etten osannut kiinnittää niihin huomiota!

– Vai niin!

– Joo, Larry jatkoi aiheesta. – Erään tutkimuksen mukaan ruumis ja kadonnut ovat Californian toiseksi ja kolmanneksi eniten käytettyjä sanoja!

– Oho! Steve ihmetteli. – Mikäs oli se eniten käytetty sana?!

– Koeta arvata!

– Olisko ollut – Aurinko?

– Se oli vasta viidentenä, heti Maastopalon jälkeen. Eniten käytetty sana oli – Hampurilainen!

– Vai niin, olisihan tuo pitänyt arvata, Steve sanoi. – Mutta kerrohan, kuinka monta vuotta sinä olet ollut rikospoliisina?

– Useita, Larry vastasi ympäripyöreästi.

– Ja Californiassakin selvitettäviä rikoksia riittää, vai kuinka?

– Niin riittää.

Steve ihmetteli Larryn erikoisen lyhyitä vastauksia. Mies aivan selvästi välttelee aihetta. Miksiköhän, hän pohti, mutta päätti vielä esittää yhden kysymyksen, sitten aihe saisi hänen puolestaan olla:

– Montako rikosta olet urasi aikana selvittänyt?

– Joitain.

– Vai niin, Steve ynähti ja vaihtoi aihetta: – Toivottavasti se lautta vielä kulkee!

– Toivotaan! hihkaisi Larry lyhyesti takaisin.

Larryn hihkaisema toive oli aiheellinen, sillä toden totta, kuten hän oli hetki sitten todennut, myrsky oli vain yltynyt. Steve eteni kaksin käsin laukkuaan suojaten ja Larry stetsoniaan sadeviittansa hupun alle kätkien. Ainuttakaan vastaantulijaa he eivät autioituneilla kaduilla kohdanneet.

Väistäessään kahta muovista puutarhatuolia, jotka suorastaan liisivät heidän ohitseen, hihkaisi Steve hieman huolestuneena:

– Oletko ennen kokenut tällaista myrskyä?

– Enpä taida olla, Larry vastasi laiskasti.

Jos Steve olisi tarkemmin huomioinut Larryn äänenpainon, olisi hän saattanut hieman ihmetellä, sillä Larryn äänessä oli vivahde vähättelyä. Monenlaista elämänsä aikana kokenut Larry Vegas oli nähnyt suurempiakin luonnonilmiöitä. Päällimmäisenä oli lapsuudessa koettu dramaattinen myrsky ja Californiassa koetut maanjäristykset sekä maastopalot ja varsinkin rankkasateet, jotka tasaisin väliajoin, kiitos ilmastonmuutoksen, huuhtoivat Californian muutoin niin rutikuivaa rannikkoseutua. Joten muutamassa vuorokaudessa miltei vuoden sademäärän satavat rankkasateet olivat Larrylle hyvinkin tuttu ilmiö. Tuo ilmakehässä vuolaan joen lailla kiertävä sääilmiö tunnettiin nimellä atmospheric river.

Täysin sattumalta river-sana tuli myös Steven mieleen hänen seuratessaan vierellään kiiruhtavan cowboy-saappaisen Larryn menoa. Larryn nopeat, korkealle hypähtelevät askeleet ja sivuttaiset loikat yli lammikoiden näyttivät Steven mielestä riverdancelta.

Matka kuitenkin eteni ja pian matalan aallonmurtajan suojassa olevat purjeveneet ja niiden tuulessa huojuvat purjeettomat mastot tulivat miesten näkyviin. Kuten myös parhaat päivänsä jo vuosia sitten nähnyt siniviherpunainen rannikkolautta; Bertta Star.

Miesten onneksi lautta oli juuri lähdössä ja kapteenin kuulutuksen mukaan se lähtisi myrskyävälle merelle ainoastaan siitä syystä, että se pääsisi mantereen satamaa suojaisemman Hyrskyn saaren korkeamman ja luonnon kallioisen aallonmurtajan suojaan.

Lautalle astuttuaan Steve ja Larry huomasivat olevansa ainoat matkustajat ja esiteltyään itsensä kapteenille, oli kapteeni kääntänyt katseensa miesten ohi myrskyävälle merelle ja todennut huolestunut ilme partaisella merenkulkijan pärställään: – Hyvät herrat, en ole ennustaja, mutta ounastelen, että matkastanne tulee vähintäänkin haastava, jopa pirullinen…

Toisin kuin Steve ja Larry luulivat, kapteenin huolestuneisuus ei johtunut myrskystä, vaan sen sai aikaan Steven lähes sivulausemainen ilmoitus siitä, että miesten matkan kohde oli saarella sijaitseva Counterclockwisen kartano.

– Toivotan teille onnea, totesi kapu lopuksi ja kapusi ylös komentosillalle tuhahtaen jotain ukko paroista.

Lauseen loppu jäi miehiltä kuulematta, joten onnen toivottaminen ennen myrskyistä lauttamatkaa ei jäänyt vaivaamaan. Sen sijaan he etsivät itselleen sopivat istumapaikat. Steve valitsi ne lautan keskiosasta. Hänen mukaansa se kohta keinuisi myrskyssä kaikkein vähiten.

– Kauanko tämä matka kestää? Larry kysyi istumaan päästyään.

– Hyrskyn saari ei ole kovin kaukana, Steve vastasi puoliääneen pohtien, – mutta tämä lautta on vanha ja hidas.

– Sen voin uskoa, Larry totesi nenäänsä nyrpistäen. – Täällä haisee diesel ja pakokaasu ja siitä, jos mistä, saa päänsärkyä.

– Normaalioloissa matka kestää noin tunnin, mutta tässä säässä Luoja yksin tietää millaisen päänsäryn ennätämme saada, ennen kuin olemme perillä.

Miehet käänsivät huolestuneet katseensa pieneen pyöreään ikkunaan, josta avautui, kuin epätarkkana mustavalkoisena valokuvana, sateen ja tuulen piiskaama näkymä vaahtoavalle merelle.

Miehistö kuului huutelevan jotain lähtöön liittyvää ja pian lautta tuntui irtoavan laiturista. Miesten alapuolella sijaitsevassa konehuoneessa jumputtava dieselmoottori nosti kierroksia ja pikimustassa horisontissa välähti ensin kirkkaasti muutamat salamat ja hetken kuluttua jyrähti voimakkaasti:

Baratzz!! Boroomm!!

Counterclockwisen kartano.

– I am coming! I am coming! Don`t break that door! Älkää hyvät ihmiset rikkoko sitä ovea! huusi sakettipukuun pukeutunut pitkä hoikka hovimestari kiirehtiessään avaamaan ulko-ovea.

Hovimestari oli saanut oven juuri ja juuri auki, kun sisään suorastaan singahti kaksi hänelle täysin tuntematonta miestä. Tai oikeastaan ensimmäisenä sisään livahti tuuli, joka pyörähti aulassa voimakkaana ja harmaan kosteana ja sai katossa roikkuvan suuren kattokruunun kristallit hetkeksi helisemään.

Aivan Steven perässä lennähti sisään Larry Vegas, jonka jälkeen hovimestari kurkkasi vain nopeasti ulos ja sulki oven todettuaan, ettei muita tulijoita olisi.

Sisään päästyään Steven katse oli osunut kuin sattumalta oven takana olleeseen ovimattoon. Itse rähjäinen matto ei häntä kiinnostanut. Häntä kiinnosti sen pinnalta erottuvat märät kengänjäljet. Jälkiä oli kolmet. Yhdet olivat hänen omien kenkiensä jättämät ja aivan niiden vieressä oli toiset Larryn kapeakärkisistä bootseista syntyneet. Kolmannet, myös märät, kiinnostivat Steveä.

Joku on tullut sisään juuri ennen meitä kiireellä ja erittäin kuraisilla saappailla, ajatteli Steve rikospoliisimaisesti. Hän pani merkille, että hovimestarin tummanruskeat kävelykengät olivat puhtaat ja näyttivät hyvin hoidetuilta ja siannahkapohjaisilta.

Se kengistä, oli aika siirtyä itse asiaan, Steve ajatteli, ja huomatessaan hovimestarin kysyvän ilmeen, aloitti:

– Olemme rikospoliiseja ja tulimme tänne siksi, että täältä on viime yönä kello 03.00 soitettu meille.

– Niinkö…? hovimestari ihmetteli. – Täältä kartanoltako?

– Niin. Sekavalta kuulostanut soittaja oli vingahtelevan ja särähtelevän puhelun aikana pyytänyt apua. Ja tässä me nyt olemme, Steve sanoi ja ojensi samalla kotietsintäluvan hovimestarille.

– Täältä on soitettu… poliisille? Hovimestari mumisi ja silmäili kummeksuen käteensä kuin tyhjästä ilmestynyttä kotietsintälupaa.

– Niinhän minä teille juuri sanoi, Steve murahti ja Larry nyökkäili totisena hieman sivummalla.

Hovimestari käänsi katseensa kotietsintäluvasta miehiin ja näytti yllättyneen miesten nopeasta toiminnasta siinä määrin, ettei kyennyt kuin toistamaan: – Niinhän te juuri sanoitte…

Jonka jälkeen hänen katseensa kiinnittyi takaisin kotietsintälupaan, jonka tarkempi silmäily näytti ottavan häneltä jonkin verran aikaa, joten Larry alkoi huolestuneena silmäillä kastunutta stetsoniaan ja Steve katsoi silmiään siristellen hämärään aulaan. Hulppean kokoista aulaa hallitsi suuri, käytössä tummunut takka, jonka mustuneessa kidassa hehkuvan hiilloksen lämpö tuntui Stevestä kuin olisi ollut jonkinlainen palkinto selviytymisestä myrskyisestä merimatkasta. Takan lisäksi aula oli varustettu vanhoilla kuluneilla matoilla, Viktorian aikaisilla huonekaluilla ja tummat seinät olivat ryijyillä sekä historiallisia taistelukuvia esittävillä tauluilla sekä vanhoilla esineillä koristellut. Hallitsevin seinälle ripustetuista kuvista oli kuitenkin kookas sukuvaakuna, jonka kaksi ristissä olevaa miekkaa ja jonkinlaista kellolaitetta esittävä kuva viittasivat kartanoa hallinnoivan suvun menneisyyteen. Aulasta vasemmalle avautuivat ylös johtavat leveät ja paksuin metallikaitein varustetut ja punaisella matolla päällystetyt kiviportaat. Suoraan hänen edessään oli suljettu ovi, jonka alta pilkotti kodikkaan kellertävää valoa.

Oven takaa kantautui kattiloiden kolinaa, ja aulassa tuoksuvat paistetut aamiaismakkarat kertoivat Stevelle oven takana sijaitsevan kartanon keittiön.

Oikealle avautui pitkä, hämäryyteen päättyvä käytävä, jota reunustivat molemmin puolin useat vaaleiksi maalatut ovet, joiden Steve arveli johtavan erillisiin huoneisiin. Hän laski näkyvillä olevia ovia olevan noin kymmenen. Hän pani myös merkille, että kaikki ovet olivat suljetut.

Aula on juuri sellainen kuin vanhojen kartanoiden aulat yleensä täälläpäin maailmaa ovat, hän ajatteli silmäilyn lopuksi. Hämärä ja historiallinen, mutta toisaalta myös puhtaan kodikas ja jopa lämminhenkinen.

Stetsonin muotoonsa palauttanut Larry oli myös kääntänyt huomionsa aulaan. Omaisuuksia maksaneita Californialaisia kartanoita nähneenä hän päätyi mielessään toiseen lopputulokseen.

Onpas ajastaan pahasti jälkeen jäänyt, hän ajatteli ruskettunutta nenäänsä nyrpistäen. Mutta, pakko myöntää, jollakin tapaa myös kodikas ja erittäin siisti. Varsinkin jos kyseessä on rikospaikka, jotka voivat olla melkoisen sotkuisia.

Etsivä löytää, sanotaan, ja rikosylikonstaapeli Steve Newtonin tarkka rikosetsivän silmä löysi hirvensarvista tehdyn narikan.

Hovimestari olisi halunnut tapansa mukaan sen heille osoittaa, mutta nähtyään Steven oma-aloitteellisuuden, hän päätti jäädä seuraamaan sivummalta miesten riisuuntumista märistä viitoistaan.

Enpähän itse kastu, hän ajatteli itsekkäästi ja rykäisi kevyesti.

Rikosylikonstaapeli Steve Newtonin johtama, liikoja selittelemätön kahden ukon sisääntulo näytti hovimestarin silmin röyhkeältä, muttei kuitenkaan ollut sitä, vaan vuosien saatossa kertynyttä rikospoliisin määrätietoisuutta. Tosin tällä kertaa miesten ripeään toimintaan antoi oman osansa ulkona raivoava myrsky.

Molemmat rikospoliisit olivat halunneet sisätilaan niin nopeasti kuin mahdollista, pohti hovimestari lievää ymmärrystä mielessään.

Larryn mielestä tyylillisesti erittäin mauttoman hirvensarvinarikan luona miehet ravistelivat sadeviittansa ennen kuin ripustivat ne sarven käyriin luupiikkeihin. Steve pyyhkäisi samalla hieman kuivemmaksi myös tarvikelaukkuaan ja irrotti ähkäisten kalossit jaloistaan ja asetti ne narikassa jo olevien pitkävartisten kumisaappaiden viereen.

Sivummalle jäänyt hovimestari ajatteli, että nyt viimeinkin oli hänen vuoronsa ohjata vieraiden liikkeitä ja niinpä hän, tapansa mukaan, rykäisi kuuluvasti nyrkkiinsä.

Mutta molemmat miehet olivatkin jo siirtyneet suuren peilin eteen, ja Larry, joka sovitteli sateessa kärsinyttä stetsonia päähänsä, sivuutti hovimestarin rykäisyn toteamalla:

– Olipas se merimatka! Aallot löivät lautan ylitse ja ihmettelen, miten se vanha rohjake edes selvisi siitä myllerryksestä.

Hovimestari rykäisi toistamiseen ja teki sen edellistä kuuluvammin, mutta tällä kertaa hänet sivuutti Steve:

– Älä muuta virka! En ole ennen nähnyt miestä, joka pelkää myrskyä niin kuin sinä! Rutistelit stetson parkaasi kuin henkiriepusi olisi ollut siitä riippuvaunen!

– Minulla on pelkoon syyni, jotka liittyvät lapsuuteeni, Larry totesi kuin anteeksipyytelevästi stetsonilleen, joka tuntui löytäneen taas oman paikkansa hänen päässään. Aavistuksen oikealle vinossa ja hieman edessä, muttei kuitenkaan liiaksi otsalla.

– Kastelitko meressä pikku varpaasi, vai mitä sinulle lapsuudessasi tapahtui? Steve uteli kammatessaan harmaita ja jo hieman harvenneita hiuksiaan peilin edessä.

– Krhöömm!! kajautti hovimestari äänekkäästi, mutta edelleen huomiota saamatta.

– Olin vain viisivuotias, kun ajauduin puisessa omenalaatikossa autiolle saarelle, Larry sanoi siistiessään paksuja viiksiään. – Saaren apinat löysivät minut ja ottivat kasvatikseen…

Hovimestari oli jo rykäisemässä neljännen kerran, mutta pysäyttikin nyrkkinsä huuliensa eteen. Rykäisy saisi nyt odottaa, sillä häntä alkoi kiinnostaa tarina apinoista ja puisesta omenalaatikosta.

– Ajelehdit omenalaatikossa ja apinat kasvattivat sinut? Steve kysyi kuin varmistuakseen kuulemastaan.

– Niin siinä kävi, Larry vastasi oikaisten nyt kulmakarvojaan.

– Voi hyvänen aika, voiko surkeampaa lapsuutta olla?! Steve totesi Larryyn päin kääntyen.

– Päinvastoin, Larry sanoi, – minulla oli oikein hauskaa niiden apinoiden kanssa!

– Tarkoitin sitä ajelehtimista puisessa omenalaatikossa, pelkkä ajatuskin puistattaa, Steve tarkensi.

– Niin, se todellakin oli ikävä asia. Mutta kun palasin apinoiden parista vuosikymmeniä myöhemmin ihmisten ilmoille, niin voit uskoa, että olin aika haka telinevoimistelussa!

– Voin uskoa, ja… jopa kuvitellakin! Steve naurahti.

– Rekiltä suoraan puolapuille ja puolapuilta renkaille, ja niin edelleen! Hupsista vaan!! Ja yleensä tein kaikki kiepit yhdellä kädellä!

– Vai niin, sinä taidatkin olla melkoinen apina! Mutta eipäs ajauduta liian kauaksi tästä hetkestä. Hoidetaan tämä homma nopeasti, niin voimme, kuten sanoit, hupsista vaan, palata takaisin mantereelle!

– Olet oikeassa, mitä nopeammin tämä juttu selviää, sen parempi, Larry totesi vakavoituen.

– On minulla toinenkin syy siihen miksi kiirehtisimme. Olen jäämässä eläkkeelle.

– Niinkö?

– Kyllä. Huomenna me juomme ensiksi sinun tuliaiskahvit ja heti perään minun läksiäisteet!

– Onneksi olkoon! Leppoisat eläkepäivät odottavat sinua!

– Älä onnittele vielä, Steve toppuutteli, vilkaisi ympärilleen ja kuiskasi, – täälläpäin on tapana sanoa, että ennenaikainen onnittelu tuo huonoa onnea ja sellaista me emme todellakaan kaipaa.

– Saatat olla oikeassa, Larry kuiskasi, – anteeksi että innostuin, mutta kerrohan minulle, mistä ja miten nyt aloittaisimme?

Tässä kohdassa täyttyi hovimestarin mitta miesten jaarittelusta. Hänen hieman rusoisille poskilleen ja mittaville korvalehdilleen oli ilmestynyt verenpaineen noususta johtuvaa punaa ja hän liikahti hermostuneesti ja rykäisi korostuneen teatraalisesti nyrkkiinsä. Tällä kertaa rykäisy tuotti kuin tuottikin halutun tuloksen ja herätti miesten huomion:

– Kas, tehän olette yhä siinä! olin jo aivan unohtaa teidät, Steve totesi hymyillen ja Larry nyökkäsi myös hymyillen.

– Missäpä muuallakaan minä olisin, kuin siinä missä minun kuuluu olla, hovimestari totesi närkästyneesti.

– Nasevasti sanottu, Steve sanoi ja katsoi hovimestaria tarkemmin. – Te näytätte tutulta, olemmeko me joskus tavanneet…?

Yllättävän vieraan yllättävä kysymys sai hovimestarin närkästyksen vaihtumaan vaivaantuneisuudeksi:

– Noo… se johtunee siitä, että kasvoni ovat muodoltaan niin sanotusti yleismaailmalliset, siis ikään kuin kansainväliset, hovimestari vastasi ilmeettömästi ja liitti sanojensa tueksi erittäin hitaan ja varsinkin jäykän puolivartalokumarruksen.

– Saattaa se niinkin olla, mutta jotain tuttua teissä on, Steve totesi.

Nyt oli jo korkea aika ottaa selko siitä, keitä nämä ukot oikein ovat, hovimestari mietti suoristautuessaan. Päätös sai hänet toteamaan kuivahkosti:

– Jättäkäämme yleismaailmalliset kasvoni rauhaan ja sitä vastoin ehdottaisin, että olisikos herroilla jo esittelyn aika?

– Emmekös me jo esittäytyneet? Larry kysyi ihmetellen ja samalla Steveen vilkaisten.

Hovimestari liikahti jäykästi ja rykäisi nyrkkiinsä ja teki sen nyt kohteliaan kevyesti.

– Kröhöm, tarkoitin herrojen virkamerkkejä. Olen tv:ssä esitettävien dekkarisarjojen ystävä, ja sanoisin, että tarvittava vikkelä virkamerkkien vilautus taisi herroilta jäädä kokonaan tekemättä.

– Niinkö? Larry kysyi ja vilkaisi taas Steveen.

– Niin. Tehän suorastaan ryntäsitte ohitseni.

– Laittakaa ryntäilyt ulkona riehuvan myrskyn syyksi herra yleismaailmallinen! Steve hihkaisi, johon Larry jatkoi:

– Niin. Me pakenimme näiden kivisten seinien turvaan!

Uudelleen alkanut keskustelu ulkona riehuvasta myrskystä sai hovimestarin kasvot entisestään punehtumaan ja hän kumarsi jäykästi ja totesi nuivasti narahdellen:

– Meille saarelaisille tuollaiset vienosti vislaavat boforit ovat vain pikku tuulosia. Mutta herrat taitavat olla mantereelta?

– Oikein arvattu, Steve sanoi. – Mantereelta ollaan, mutta saanen epäillä, että tuo meneillään oleva myrsky olisi teille hyrskyläisillekään aivan jokapäiväistä.

– Olette oikeassa, hovimestari vastasi, – nyt todellakin luonto koettelee meitä piirun verran kovemmin kuin yleensä, mutta sentään kalat eivät lennä.

– Kalat eivät lennä…!? miehet ihmettelivät yhteen ääneen ja siinä samassa hetkessä iski aivan kartanon läheisyyteen voimakas salama ja paksujen, puolittain vanhojen lyijylasisten ikkunoiden eteen vedettyjen, ikkunaverhojen takana välähti voimakas sinertävä valo, joka valaisi lyhyen hetken koko aulan ja jykevä rakennus tuntui liikahtavan.

Steve ja Larry kavahtivat ääntä, mutta hovimestariin sillä ei näyttänyt olevan minkäänlaista vaikutusta. Päinvastoin hän jatkoi kaloista ja niiden lentämisestä lähes arkipäiväiseen tyyliin:

– Kun myrskytuuli on huipussaan ja kymmenmetriset aallot iskeytyvät voimalla rantakallioon, niin silloin kalat lentävät saaremme yli ja osa niistä putoaa maahan ja me sitten keräilemme niitä.

– En ole tuollaisesta kalojen lentämisestä koskaan kuullutkaan, Steve sanoi hieman salamasta yhä säikähtäneenä.

– Ymmärrettävistä syistä me saaren asukit emme niistä liikoja hölise, hovimestari totesi jäykästi.

– Niin varmaan…, Steve totesi ja vilkaisi aulan ikkunasta ulos. Hovimestari jatkoi vielä samasta aiheesta:

– Olemme havainneet, ettei apokalyptinen näky puiden yläpuolella lentävistä kaloista juurikaan houkuttele turisteja.

– Sen voin uskoa! Larry naurahti jyrähdyksestä jo toenneena.

– Aivan, hovimestari jatkoi hymyttömästi. – Ei ole millään tavalla mairitteleva lomamuisto, jos, tai kun, saa märän turskan päin pläsiään.

– Vaikka tuore kala on herkullista, niin ei sentään noin tuore ja päin näköä tarjoiltuna, Larry naurahti, ja Steven äänetön puistatus ilmaisi hänen olevan täysin samaa mieltä.

– Mutta palatakseni asiaan, hyvät herrat, hovimestari jatkoi arkisesti, – sain juuri kuulla, että jo hetken toimineet tietoliikenneyhteydet ovat menneet uudelleen katkipoikki…

Tieto sai Larryn kaivamaan kännykän esille:

– No sitten tämäkin on mykkänä… joo, niin on. Voi harmi! Mites me nyt etenemme Steve, kun yhteydet ovat edelleenkin poikki?

– Kröhöm, ennen vastaustanne, toteaisin vielä yhteyksistä, että niiden katkeaminen ei ole yllätys. Jos tässä jokin on yllätys, ja vieläpä melkoinen sellainen, on teidän saapuminen tänne tällaisena myrskyisenä päivänä.

– Keleistä riippumatta me menemme sinne, minne määrätään, Steve totesi arkisesti. – Ja mihin me yhteyksiä tarvitsemme. Vastauksia me tulimme täältä hakemaan. Joten hovimestari, kertokaa meille nyt ja heti, mitä täällä on tapahtunut!?

– Sitä ennen, hovimestari totesi rauhallisesti. – Kuten jo hetki sitten herroille erittäin selkeästi rykäisin, siis sanoin, niin saisinko viimeinkin nähdä ne vilauttamatta jääneet virkamerkkinne?

Steve tuhahti jotain puoliääneen ja kaivoi esille mustakantisen virkamerkin ja avasi sen hovimestarille.

– Kas tässä. Olen rikosylikonstaapeli Steve Newton ja olen täällä siksi, että me saimme viime yönä sekavan ja nimettömän ja rahisevan puhelun, jossa kerrottiin, että täällä on tapahtunut…

Hovimestari keskeytti nostamalla kätensä torjuvasti:

– Hold your horses, kuten Lontoossa sanotaan, siis yksi asia, eli esittely kerrallaan, jos saan pyytää. Te siis olette paikallinen, mantereelta tullut rikospoliisi, mutta kukas tämä viiksiniekka stetson- mies on?

– Tarkoititteko te minua? Larry kysyi rennosti ympärilleen vilkaisten ja voimakkaan salaman taas iskiessä:

Baratzz!! Boroomm!!

– Kyllä tarkoitin teitä, joka hetki sitten höpisitte lapsuudestanne ja jostain puisesta omenalaatikosta ja mukavista apinoista?

– Aivan oikein, ja vaikka se höpinältä saattoi kuulostaakin, niin se kaikki oli totisinta totta.

– Tottapa tietenkin, hovimestari huokaisi, – mutta saisinko jo viimeinkin nähdä teidänkin virkamerkkinne?

Larry nyökkäsi ja raotti puvuntakkia ja vilautti Havaiji paidan rintamukseen kiinnitettyä isoa kiiltävää tinatähteä: – Olen Larry Vegas ja myös minä olen rikospoliisi ja olen tullut tänne…

Hovimestari ei voinut olla huomaamatta, että puvuntakin alta vilahti myös koristeellinen nahkainen kainalokotelo ja siihen painettu norsunluukahvainen suurikaliiperinen pistooli. Hän kuitenkin sivuutti ne ja jäi tuijottamaan ihastuneesti tinatähteä, jollaisia hän oli nähnyt elokuvissa ja suuresti fanittamissaan tv-sarjoissa:

– Ahaa! Oletteko te aito sheriffi!? Tämäpä oli iloinen yllätys!

Larry sulki puvuntakin ja totesi vähätellen:

– No joo, olen rikospoliisi ja voitte sinutella minua. Virallisesti olen komissaari, mutta voitte toki kutsua minua sheriffiksi tai jepariksi. Ja olen tullut tänne siksi että…

– Se on jenkki! Steve keskeytti tylysti Larryn jaarittelun. – Ja on tullut tänne Californiasta Los Angelesin rikospoliisista, ja on täällä tutustumassa meidän brittien tapaan ratkaista rikoksia.

Larry suutahti Steven keskeytyksestä ja ärähti:

– Ja teille briteille tiedoksi, että osaan myös itse kertoa kuka olen ja mistä tulen! Jos minulle annetaan siihen mahdollisuus!!

– Kröhöm! hovimestari rykäisi. – Yleensä näillä main törmää, jos törmää, pelkkiin virkaintoisiin poliiseihin, mutta se että tapaa aidon amerikkalaisen sheriffin, niin sepä vasta on jotain!

Steve jatkoi Larrylle ripaus piruilua äänessään: – Toivottavasti herra harvinainen nähtävyys osaa kirjoittaa! Saat seurata nerokasta toimintaani sivummalta.

– Sivummalta!? Kuules nyt, me amerikkalaiset emme koskaan seuraa yhtään missään ja mitään – sivummalta!

– Kröhöm! Hyvät kytät, tarkoitan herrat pollarit! Minä voinen poistua.

– Anteeksi, mitä te sanoitte? Steve kysyi

– Olen kiireinen, joten tulen takaisin, kun arvon herrat ovat päässeet sopuun siitä, kuka seuraa sivummalta ja mitä seuraa, jos tästä sekoilusta ylipäätään yhtään mitään seuraa!

– Te ette mene minnekään! Steve tivahti. – Ja tämä soppa siitä kuka mikäkin on ja mistä kukakin on tullut, saa nyt kerta kaikkiaan loppua!

– Kröhöm! Se olisi myös minun hartain toiveeni, hovimestari sanoi ja kumarsi puolivartalokumarruksen molemmille miehille erikseen ja teki sen erittäin teatraalisen jäykästi.

– No hyvä on! Toiveenne toteutukoon! Steve sanoi ja kaivoi povitaskustaan esille pomonsa, rikosylikomisario Bruce Gallstonen hänelle antaman yöpäivystäjän raportin.

– Täältä on aamuyöllä kolmen aikaan soitettu ja epämääräisesti ilmoitettu, että johtajan huoneessa oli tapahtunut jonkinlainen rikos, tai kuten soittaja oli sanonut, oli tapahtunut jotain aivan kamalaa. Joten?

– Joten? toisti hovimestari ja tokaisi jäykästi: – Joten… mitä?

– Joten sitä, Steve tuhahti tuskastuneesti, – että minä ja kollegani saimme määräyksen tulla tänne tutkimaan mistä on kyse, ja teille antamani kotietsintäluvan valtuuksin vaadin teitä ohjaamaan meidät heti puhelussa mainittuun johtajan huoneeseen!

– Hyvä on hyvät herrat. Tuohon itäisen

